GENERÁLNA PROKURATÚRA
Slovenskej republiky
Leg/2 229/23/1000 
Zbierka služobných predpisov
generálneho prokurátora 
Slovenskej republiky
Por. č. 8/2023

P R Í K A Z

generálneho prokurátora Slovenskej republiky

z  28. augusta 2023

o škodových komisiách 
a konaní a rozhodovaní vo veciach zodpovednosti za škodu 
a s tým súvisiacich nárokov na náhradu škody 

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

Tento príkaz upravuje 
a)	spôsob zriadenia osobitných komisií na Generálnej prokuratúre Slovenskej republiky (ďalej len „generálna prokuratúra“) a na krajských prokuratúrach podľa osobitného zákona) (ďalej len „škodová komisia“), ktoré konajú vo veciach zodpovednosti za škodu a s tým súvisiacich nárokov na náhradu škody podľa osobitného predpisu) (ďalej len „škodový prípad“),
b)	pôsobnosť škodovej komisie,
c)	konanie a rozhodovanie škodovej komisie,
d)	evidenciu škodových prípadov.
Článok 2
Pôsobnosť škodovej komisie

Škodová komisia koná a rozhoduje vo veciach
a)	zodpovednosti prokurátora za škodu, ktorú prokurátor spôsobil zavineným porušením svojej povinnosti pri výkone funkcie alebo v priamej súvislosti s výkonom funkcie [§ 149 a § 157 až 161 zákona č. 154/2001 Z. z. o prokurátoroch a právnych čakateľoch prokuratúry (ďalej len „zákon č. 154/2001 Z. z.“)],
b)	zodpovednosti prokurátora za nesplnenie povinnosti na odvrátenie škody (§ 150 a  § 157 až 161 zákona č. 154/2001 Z. z.),
c)	zodpovednosti prokurátora za schodok na zverených hodnotách, ktoré je prokurátor povinný vyúčtovať (§ 151 až 153 a § 157 až 161 zákona č. 154/2001 Z. z.),
d)	zodpovednosti prokurátora za stratu zverených predmetov (§ 154 a § 157 až 161 zákona č. 154/2001 Z. z.),
e)	zodpovednosti prokurátora za škodu alebo jej časť, ktorú spôsobil prokurátor nezákonným rozhodnutím alebo nesprávnym úradným postupom, ak generálna prokuratúra uhradila takúto náhradu škody a zavinenie prokurátora bolo zistené v disciplinárnom konaní ako závažné disciplinárne previnenie alebo v trestnom konaní (§ 162 zákona č. 154/2001 Z. z.), 
f)	zodpovednosti štátu za škodu, ktorá vznikla prokurátorovi pri výkone funkcie alebo v priamej súvislosti s výkonom funkcie a za škodu, ktorá vznikla prokurátorovi alebo jeho blízkym osobám pre výkon funkcie prokurátora (§ 163 a § 180 až 183 zákona č. 154/2001 Z. z.), 
g)	zodpovednosti štátu za škodu pri služobnom úraze prokurátora alebo chorobe z povolania prokurátora (§ 164 až 177 a § 180 až 183 zákona č. 154/2001 Z. z.),
h)	zodpovednosti štátu za škodu prokurátora pri odvracaní škody (§ 178 a § 180 až 183 zákona č. 154/2001 Z. z.),
i)	zodpovednosti štátu za škodu prokurátora na odložených veciach (§ 179 a § 180 až 183 zákona č. 154/2001 Z. z.),
j)	zodpovednosti zamestnanca prokuratúry za škodu, ktorú spôsobil zavineným porušením svojej povinnosti alebo v priamej súvislosti s výkonom práce, za schodok na zverených hodnotách, ktoré je povinný vyúčtovať, a za stratu zverených predmetov [§ 166 až 168 a § 171 zákona č. 55/2017 Z. z. o štátnej službe a o zmene a doplnení niektorých zákonov (ďalej len „zákon č. 55/2017 Z. z. o štátnej službe“), § 1 ods. 4 a § 13a zákona č. 552/2003 Z. z. o výkone práce vo verejnom záujme v znení neskorších predpisov (ďalej len „zákon č. 552/2003 Z. z. o výkone práce vo verejnom záujme“), § 178 až 191 zákona č. 311/2001 Z. z. Zákonník práce v znení neskorších predpisov (ďalej len „Zákonník práce“)], 
k)	zodpovednosti štátu za škodu, ktorá vznikla zamestnancovi prokuratúry pri výkone práce alebo v priamej súvislosti s výkonom práce (§ 171 zákona č. 55/2017 Z. z. o štátnej službe, § 1 ods. 4 zákona č. 552/2003 Z. z. o výkone práce vo verejnom záujme, § 177 a § 192 až 198 Zákonníka práce).

Článok 3
Oznamovacia povinnosť 

Prokurátor a zamestnanec prokuratúry je povinný sám alebo prostredníctvom vedúceho organizačnej zložky, na ktorej vykonáva funkciu prokurátora alebo plní úlohy zamestnanca, bezodkladne oznámiť príslušnej škodovej komisii škodový prípad, o ktorom sa dozvedel; ak sa škodový prípad týka majetku štátu v správe generálnej prokuratúry, škodový prípad sa oznamuje aj ekonomickému odboru generálnej prokuratúry.

Škodová komisia generálnej prokuratúry

Článok 4

(1)	Škodová komisia generálnej prokuratúry) je príslušná na konanie a rozhodovanie v prvom stupni v škodových prípadoch, ak
a)	za škodu zodpovedá prokurátor generálnej prokuratúry, európsky delegovaný prokurátor, zamestnanec generálnej prokuratúry alebo krajský prokurátor,
b)	škoda bola spôsobená prokurátorovi generálnej prokuratúry, európskemu delegovanému prokurátorovi, zamestnancovi generálnej prokuratúry alebo krajskému prokurátorovi, 
c)	za škodu zodpovedá prokurátor generálnej prokuratúry, európsky delegovaný prokurátor, zamestnanec generálnej prokuratúry alebo krajský prokurátor spoločne s prokurátorom inej prokuratúry alebo zamestnancom inej prokuratúry,
d)	škoda bola spôsobená prokurátorovi generálnej prokuratúry, európskemu delegovanému prokurátorovi, zamestnancovi generálnej prokuratúry alebo krajskému prokurátorovi spoločne s prokurátorom inej prokuratúry alebo zamestnancom inej prokuratúry,
e)	za škodu zodpovedajú spoločne prokurátori alebo zamestnanci prokuratúry, ktorí nemajú spoločný služobný úrad,
f)	škoda bola spôsobená spoločne prokurátorom alebo zamestnancom prokuratúry, ktorí nemajú spoločný služobný úrad.

(2)	Škodová komisia generálnej prokuratúry rozhoduje aj o odvolaní proti rozhodnutiu škodovej komisie krajskej prokuratúry.)

(3)	O odvolaní proti rozhodnutiu škodovej komisie generálnej prokuratúry rozhoduje generálny prokurátor Slovenskej republiky (ďalej len „generálny prokurátor“),)  a to na návrh ním ustanovenej osobitnej komisie.

Článok 5

(1)	Škodovú komisiu generálnej prokuratúry zriaďuje generálny prokurátor.)

(2)	Škodová komisia generálnej prokuratúry má piatich členov, ktorých vymenúva a odvoláva generálny prokurátor. 

(3)	Generálny prokurátor vymenuje za člena škodovej komisie generálnej prokuratúry štyroch prokurátorov generálnej prokuratúry a jedného zamestnanca ekonomického odboru generálnej prokuratúry. 

(4)	Návrh na vymenovanie dvoch členov škodovej komisie generálnej prokuratúry podáva prvý námestník generálneho prokurátora a  na ďalších dvoch členov námestník generálneho prokurátora. Návrh na vymenovanie člena škodovej komisie generálnej prokuratúry, ktorý je zamestnancom ekonomického odboru generálnej prokuratúry, podáva riaditeľ ekonomického odboru generálnej prokuratúry. 

(5)	Škodová komisia generálnej prokuratúry je uznášaniaschopná, ak sa na jej zasadnutí zúčastnia najmenej štyria jej členovia. 

(6)	Tajomníkom škodovej komisie je prokurátor netrestného odboru generálnej prokuratúry, ktorého vymenúva a odvoláva z funkcie tajomníka škodovej komisie generálny prokurátor na návrh riaditeľa netrestného odboru. 

Článok 6

(1)	Funkčné obdobie škodovej komisie generálnej prokuratúry je štyri roky. 

(2)	Člen škodovej komisie generálnej prokuratúry môže byť vymenovaný do tej istej funkcie aj opakovane. Pri určení dňa vymenovania do funkcie člena škodovej komisie generálnej prokuratúry sa prihliada k funkčnému obdobiu škodovej komisie, ktorej sa končí funkčné obdobie.

(3)	Predsedu škodovej komisie generálnej prokuratúry volia a odvolávajú členovia škodovej komisie spomedzi seba.  

(4)	Ak zanikne výkon funkcie členovi škodovej komisie generálnej prokuratúry pred uplynutím funkčného obdobia, generálny prokurátor vymenuje na zostávajúcu časť funkčného obdobia nového člena škodovej komisie generálnej prokuratúry; na vymenovanie nového člena škodovej komisie generálnej prokuratúry sa primerane použije čl. 5.

Článok 7

Netrestný odbor generálnej prokuratúry
a)	poskytuje administratívnu, organizačnú a materiálnu podporu a  súčinnosť pri  organizovaní zasadnutí a inej činnosti škodovej komisie generálnej prokuratúry,
b)	pripravuje podklady k vymenovaniu a odvolaniu člena škodovej komisie generálnej prokuratúry a jej tajomníka a  predkladá ich generálnemu prokurátorovi,
c)	vedie evidenciu konaní a rozhodnutí vo veciach zodpovednosti za škodu a s tým súvisiacich nárokov na náhradu škody škodovej komisie generálnej prokuratúry,
d)	kontroluje vykonanie rozhodnutí vo veciach zodpovednosti za škodu a s tým súvisiacich nárokov na náhradu škody škodovej komisie generálnej prokuratúry ekonomickým odborom generálnej prokuratúry, ktorému poskytuje potrebnú súčinnosť pri zabezpečení vykonania týchto rozhodnutí,
e)	vedie a priebežne aktualizuje v písomnej a elektronickej forme evidenciu členov škodových komisií v súčinnosti s krajskými prokuratúrami, 
f)	zjednocuje a koordinuje postupy a rozhodovaciu činnosť škodových komisií v súčinnosti s predsedami škodových komisií a organizačnými a personálnymi oddeleniami krajských prokuratúr.

Škodová komisia krajskej prokuratúry

Článok 8

Škodová komisia krajskej prokuratúry) je príslušná na konanie a rozhodovanie v prvom stupni v škodových prípadoch, ak
a)	za škodu zodpovedá prokurátor alebo zamestnanec, ktorého služobným úradom je krajská prokuratúra,
b)	škoda bola spôsobená prokurátorovi alebo zamestnancovi, ktorého služobným úradom je krajská prokuratúra;  
to neplatí, ak ide o škodové prípady, v ktorých je príslušná konať a rozhodovať škodová komisia generálnej prokuratúry (čl. 4 ods. 1).

Článok 9

(1)	Škodovú komisiu krajskej prokuratúry zriaďuje krajský prokurátor.6)

(2)	Škodová komisia krajskej prokuratúry má troch členov, ktorých vymenúva a odvoláva krajský prokurátor na návrh námestníka krajského prokurátora pre netrestný úsek.

(3)	Krajský prokurátor vymenuje za člena škodovej komisie krajskej prokuratúry dvoch prokurátorov vykonávajúcich funkciu v územnej pôsobnosti krajskej prokuratúry a jedného zamestnanca oddelenia vnútornej správy krajskej prokuratúry.

(4)	Škodová komisia krajskej prokuratúry je uznášaniaschopná, ak sa na jej zasadnutí zúčastnia najmenej dvaja jej členovia. 

(5)	Tajomníkom škodovej komisie je vedúci organizačného a  personálneho oddelenia krajskej prokuratúry.

Článok 10

(1)	Funkčné obdobie škodovej komisie krajskej prokuratúry je štyri roky. 

(2)	Člen škodovej komisie krajskej prokuratúry môže byť vymenovaný do tej istej funkcie aj opakovane. Pri určení dňa vymenovania do funkcie člena škodovej komisie krajskej prokuratúry sa prihliada k funkčnému obdobiu škodovej komisie, ktorej sa končí funkčné obdobie.

(3)	Predsedu škodovej komisie krajskej prokuratúry volia a odvolávajú členovia škodovej komisie spomedzi seba.  

(4)	Ak zanikne výkon funkcie členovi škodovej komisie krajskej prokuratúry pred uplynutím funkčného obdobia, krajský prokurátor vymenuje na zostávajúcu časť funkčného obdobia nového člena škodovej komisie krajskej prokuratúry; na vymenovanie nového člena škodovej komisie krajskej prokuratúry sa primerane použije čl. 9.

Článok 11

Organizačné a personálne oddelenie krajskej prokuratúry
a)	poskytuje administratívnu, organizačnú a materiálnu podporu a súčinnosť pri  organizovaní zasadnutí a inej činnosti škodovej komisie krajskej prokuratúry,
b)	pripravuje podklady k vymenovaniu alebo odvolaniu člena škodovej komisie krajskej prokuratúry a predkladá ich krajskému prokurátorovi,
c)	vedie evidenciu konaní a rozhodnutí vo veciach zodpovednosti za škodu a s tým súvisiacich nárokov na náhradu škody škodovej komisie krajskej prokuratúry,
d)	predkladá škodovej komisii generálnej prokuratúry podklady potrebné na rozhodnutie o odvolaní proti rozhodnutiu škodovej komisie krajskej prokuratúry,
e)	kontroluje vykonanie rozhodnutí vo veciach zodpovednosti za škodu a s tým súvisiacich nárokov na náhradu škody škodovej komisie krajskej prokuratúry oddelením vnútornej správy, ktorému poskytuje potrebnú súčinnosť pri zabezpečení vykonania týchto rozhodnutí, 
f)	poskytuje súčinnosť predsedovi škodovej komisie krajskej prokuratúry a netrestnému odboru generálnej prokuratúry pri zjednocovaní a koordinovaní postupov a rozhodovacej činnosti škodových komisií, 
g)	oznamuje netrestnému odboru generálnej prokuratúry členov škodovej komisie krajskej prokuratúry a tajomníka škodovej komisie krajskej prokuratúry a zmeny v týchto údajoch.

Zasadnutia škodových komisií

Článok 12

(1)	Škodová komisia zasadá podľa potreby s prihliadnutím na vznik škodových prípadov a na plynutie lehôt na uplatnenie práva na náhradu škody; najmenej však raz za polrok. Za zvolanie zasadnutia škodovej komisie zodpovedá jej predseda. 

(2)	Prvé zasadnutie škodovej komisie v novom funkčnom období zvolá vedúci služobného úradu najneskôr do 30 dní od vymenovania členov škodovej komisie. Vedúci služobného úradu zvolá zasadnutie škodovej komisie aj v prípade, ak zanikne výkon funkcie predsedovi škodovej komisie.

(3)	Na zasadnutí škodovej komisie predseda škodovej komisie prerokuje s členmi škodovej komisie aj podnety a informácie smerujúce k zjednocovaniu a koordinovaniu postupov a rozhodovacej činnosti škodových komisií. Návrhy škodovej komisie na zjednotenie a koordináciu postupov a rozhodovacej činnosti škodových komisií predkladá predseda škodovej komisie netrestnému odboru generálnej prokuratúry.

(4)	Komunikácia členov škodovej komisie a tajomníka škodovej komisie súvisiaca s činnosťou škodovej komisie sa uskutočňuje prednostne elektronicky prostredníctvom služobného emailu, vrátane zvolávania zasadnutí škodovej komisie a zasielania podkladov ku konaniu a rozhodnutiu škodového prípadu.

(5)	Zasadnutia škodovej komisie sú neverejné. Na zasadnutí škodovej komisie sa zúčastňuje tajomník škodovej komisie alebo iná osoba, ktorú vedúci služobného úradu alebo predseda škodovej komisie poveril zastupovaním tajomníka. So súhlasom predsedu škodovej komisie sa môže na zasadnutí škodovej komisie zúčastniť aj iná osoba.

Článok 13

(1)	Konanie škodovej komisie v škodových prípadoch začína
a)	na návrh vedúceho prokurátora alebo vedúceho organizačnej zložky prokuratúry, a to dňom doručenia návrhu škodovej komisii príslušnej rozhodnúť o škodovom prípade,
b)	na návrh prokurátora alebo zamestnanca prokuratúry, ktorému bola spôsobená škoda, alebo na návrh inej osoby oprávnenej na náhradu škody, a to dňom doručenia návrhu škodovej komisii príslušnej rozhodnúť o škodovom prípade, 
c)	bez návrhu, a to dňom, keď škodová komisia urobila voči účastníkovi konania prvý úkon v prípade, ak škodovej komisii bolo doručené oznámenie škodového prípadu prokurátorom, zamestnancom prokuratúry alebo inou osobou, ktorí nie sú účastníkmi konania, alebo ak škodová komisia na základe vlastného zistenia člena škodovej komisie zistí škodový prípad, o ktorom spíše písomný záznam,
(ďalej len „podnet na začatie konania“). 

(2)	Podnet na začatie konania v škodovom prípade je potrebné predložiť alebo zaslať v písomnej forme alebo v elektronickej forme organizačnej zložke služobného úradu, ktorý vedie evidenciu konaní škodovej komisie.

(3)	Po doručení podnetu na začatie konania v škodovom prípade predseda škodovej komisie, ním poverený člen škodovej komisie alebo tajomník škodovej komisie vykoná šetrenie potrebné k náležitému zisteniu skutkového stavu. Zabezpečí najmä potrebné listiny a zistí okruh osôb, ktoré by mohli poskytnúť potrebné vysvetlenia k škodovému prípadu tak, aby komisia mohla rozhodnúť spravidla na jednom zasadnutí.

(4)	Podkladmi na prerokovanie škodového prípadu na zasadnutí škodovej komisie sú najmä
a)	oznámenie o vzniku škody,
b)	vyjadrenia svedkov,
c)	doklady potrebné na preukázanie vzniknutej škody a zodpovednosti za ňu, napríklad znalecké posudky, odborné vyjadrenia, faktúry, revízne správy, vyúčtovania, zápisnice o inventarizácii so stanoviskom príslušného zodpovedného zamestnanca. 

(5)	Zasadnutie škodovej komisie na prerokovanie škodového prípadu zvolá predseda škodovej komisie, a to najmenej päť pracovných dní pred zasadnutím škodovej komisie.

(6)	Predseda škodovej komisie alebo ním poverený člen škodovej komisie nariadi na prerokovanie škodového prípadu ústne pojednávanie, ak to vyžaduje povaha veci, a prizve naň osobu, o ktorej sa predpokladá, že škodu spôsobila alebo za ňu zodpovedá, a poškodenú osobu. Môže prizvať aj inú osobu, ktorej vyjadrenie môže prispieť k objasneniu okolností podstatných pre právne posúdenie a rozhodnutie škodového prípadu.

(7)	Zasadnutie škodovej komisie vedie jej predseda alebo ním určený člen škodovej komisie. Predsedu škodovej komisie zastupuje počas jeho neprítomnosti iný člen škodovej komisie určený predsedom škodovej komisie a ak nebol určený, služobne najstarší člen škodovej komisie. 

(8)	Škodová komisia zisťuje skutkový stav a právny stav, príčinu vzniku škody a jej následky v rozsahu nevyhnutnom na rozhodnutie, a to najmä,
a)	či škoda vznikla, aká škoda vznikla a komu bola spôsobená,
b)	či škoda vznikla porušením právnej povinnosti (protiprávnym úkonom) alebo kvalifikovanou udalosťou vyvolávajúcou škodu (protiprávnym stavom), 
c)	či medzi porušením právnej povinnosti alebo vyvolaním protiprávneho stavu  a vznikom škody je príčinná súvislosť, 
d)	kto je subjektom zodpovednosti za škodu, t. j. kto zodpovedá za vzniknutú škodu (prokurátor, zamestnanec alebo štát) a či za škodu zodpovedá sám alebo pomerne s iným subjektom,
e)	za akú formu zavinenia zodpovedá subjekt zodpovednosti za škodu,
f)	aká je miera zavinenia subjektu zodpovedného za škodu,
g)	či existujú zákonné dôvody na zbavenie sa zodpovednosti, 
h)	aký je rozsah a spôsob náhrady škody,
i)	aká je lehota, v ktorej možno uplatniť právo na náhradu škody. 

(9)	Škodová komisia vo svojom rozhodnutí vždy uvedie dôvody zodpovednosti za spôsobenú škodu vrátane miery účasti na vzniknutej škode a priznaný rozsah náhrady škody. Škodová komisia dbá na to, aby v rozhodovaní o skutkovo a právne zhodných prípadoch alebo podobných prípadoch nevznikali neodôvodnené rozdiely.

(10)	Ak zistené skutočnosti nasvedčujú tomu, že škodu spôsobil alebo za ňu zodpovedá niektorý z členov škodovej komisie alebo jej tajomník, tento člen alebo tajomník škodovej komisie je z rokovania škodovej komisie o tomto škodovom prípade vylúčený. Vedúci služobného úradu určí pre tento škodový prípad náhradného člena škodovej komisie alebo náhradného tajomníka škodovej komisie.

Článok 14

(1)	Hlasovanie členov škodovej komisie je verejné. 

(2)	Rozhodnutie škodovej komisie je platné, ak zaň hlasovala nadpolovičná väčšina prítomných členov škodovej komisie, ak čl. 16 ods. 4 neustanovuje inak. Každý člen škodovej komisie má jeden hlas; v prípade rovnosti hlasov rozhoduje hlas predsedu škodovej komisie.

(3)	Z rokovania škodovej komisie vyhotoví predseda škodovej komisie alebo ním poverený člen škodovej komisie „Zápis zo zasadnutia škodovej komisie“ (ďalej len „zápis“), ktorý podpisujú členovia škodovej komisie prítomní na zasadnutí. 

(4)	Zápis obsahuje najmä 
a)	údaj o mieste a čase konania zasadnutia škodovej komisie,
b)	prezenčnú listinu prítomných členov škodovej komisie a ďalších osôb, ak sa zúčastnili zasadnutia komisie,
c)	zoznam podkladov zabezpečených ku konaniu a rozhodnutiu škodového prípadu, 
d)	skutočnosti uvedené alebo zistené v priebehu zasadnutia škodovej komisie podstatné pre právne posúdenie a rozhodnutie škodového prípadu, 
e)	obsah podstatných vyjadrení členov škodovej komisie a osôb prizvaných na prerokovanie škodového prípadu,
f)	rozhodnutie škodovej komisie o škodovom prípade s odôvodnením a poučením o opravnom prostriedku,
g)	výsledok hlasovania škodovej komisie, vrátane hlasovania jednotlivých členov škodovej komisie a odlišného stanoviska člena škodovej komisie, ktorý nesúhlasil s prijatým rozhodnutím alebo s jeho odôvodnením, ak o to požiada,
h)	návrhy na vykonanie potrebných opatrení, najmä na vymáhanie škody alebo na schválenie písomnej dohody o náhrade škody, 
i)	záznam o podaní odvolania proti rozhodnutiu,
j)	dátum vyhotovenia zápisu,
k)	meno, priezvisko a podpis člena škodovej komisie prítomného na zasadnutí škodovej komisie a jej tajomníka. 

(5)	Tajomník škodovej komisie predloží jeden rovnopis zápisu do piatich pracovných dní od jeho vyhotovenia vedúcemu služobného úradu a jeden rovnopis zápisu založí do evidencie škodových prípadov.

(6)	Právoplatné rozhodnutie škodovej komisie predloží tajomník škodovej komisie do piatich dní od zistenia jeho právoplatnosti ekonomickému odboru generálnej prokuratúry alebo oddeleniu vnútornej správy krajskej prokuratúry. 

(7)	Doklad o realizácii náhrady škody pripojí tajomník škodovej komisie k zápisu dodatočne.

Článok 15

Na konanie a rozhodovanie škodovej komisie a na konanie o odvolaní proti rozhodnutiu škodovej komisie sa vzťahuje osobitný predpis.)

Článok 16
Osobitné ustanovenie o hlasovaní škodovej komisie per rollam

(1)	Predseda škodovej komisie alebo na základe jeho pokynu tajomník škodovej komisie môže navrhnúť schválenie rozhodnutia škodovej komisie formou hlasovania per rollam. K návrhu rozhodnutia škodovej komisie, ktorý sa zasiela na služobný email členov škodovej komisie a jej tajomníka, ak nie je odosielateľom, musia byť pripojené aj podklady potrebné k rozhodnutiu. 

(2)	Hlasovanie per rollam je možné využiť pri rozhodovaní škodovej komisie v škodových prípadoch, ak to povaha veci umožňuje.

(3)	Členovia škodovej komisie sa k návrhu rozhodnutia a podkladom zaslaným elektronicky vyjadria v lehote určenej predsedom škodovej komisie, ktorá nesmie byť kratšia ako 10 pracovných dní. Ak člen škodovej komisie s navrhovaným rozhodnutím škodovej komisie nesúhlasí, oznámi svoje stanovisko spolu s jeho odôvodnením všetkým členom škodovej komisie. Nezaslanie stanoviska k návrhu rozhodnutia škodovej komisie v určenej lehote členom škodovej komisie sa považuje za jeho hlasovanie proti prijatiu navrhovaného rozhodnutia škodovej komisie. 

(4)	Na prijatie rozhodnutia škodovej komisie hlasovaním per rollam je potrebné, aby zaň hlasovala nadpolovičná väčšina všetkých členov škodovej komisie. Každý člen škodovej komisie má jeden hlas.

(5)	Hlasovaním per rollam musí byť vyjadrené stanovisko hlasujúceho člena škodovej komisie jednoznačne, bez podmieňovania súhlasu splnením podmienky. Pripojenie podmienky k súhlasu s návrhom rozhodnutia škodovej komisie sa považuje za nesúhlas s navrhnutým rozhodnutím škodovej komisie.

(6)	Výsledkom rozhodovania škodovej komisie elektronickou formou per rollam je uznesenie, ktoré obsahuje výrok o schválení alebo neschválení navrhovaného rozhodnutia škodovej komisie.

(7)	Z hlasovania per rollam tajomník škodovej komisie vyhotoví zápisnicu v listinnej podobe a elektronickej podobe, ktorej súčasťou je uznesenie o hlasovaní per rollam, návrh rozhodnutia škodovej komisie, o ktorom sa hlasovalo a podklady k rozhodnutiu. 

(8)	Zápisnicu podľa odseku 7 tajomník doručí v elektronickej podobe najneskôr do 10 pracovných dní od ukončenia hlasovania per rollam všetkým členom škodovej komisie a organizačnej zložke služobného úradu, ktorá vedie evidenciu konaní škodovej komisie.

Článok 17
Evidencia škodových prípadov 

(1)	Evidenciu škodových prípadov vedie netrestný odbor generálnej prokuratúry a organizačné a personálne oddelenie krajskej prokuratúry v súčinnosti s predsedom škodovej komisie v písomnej forme a elektronickej forme v osobitnom registri príslušného služobného úradu podľa jednotlivých rokov s týmito údajmi:
a)	poradové číslo škodového prípadu,
b)	názov organizačného útvaru, v ktorom škoda vznikla,
c)	druh škody (napríklad strata alebo poškodenie zverených predmetov, schodok na  zverených hodnotách, poškodenie zdravia, vecná škoda, škoda na odložených veciach, penále, pokuta),
d)	rozsah škody,
e)	dátum vzniku škody,
f)	dátum uplynutia subjektívnej premlčacej lehoty,
g)	dátum uplynutia objektívnej premlčacej lehoty,
h)	dátum predloženia škodového prípadu na prerokovanie škodovej komisii,
i)	dátum prerokovania škody v škodovej komisii,
j)	dátum rozhodnutia o náhrade škody alebo inom spôsobe likvidácie škody, 
k)	dátum právoplatnosti rozhodnutia o náhrade škody,
l)	dátum, rozsah a spôsob vysporiadania vzniknutej škody.

(2)	Súčasťou evidencie škodových prípadov škodovej komisie podľa odseku 2 je aj zápis podľa čl. 14 alebo zápisnica podľa čl. 16 a podklady k rozhodnutiu vo veci škodového prípadu.

(3)	Pri každom zápise do evidencie podľa odseku 1 alebo 2 musí byť uvedené meno a priezvisko osoby, ktorá zápis údaju, jeho zmenu alebo doplnenie vykonala.

Článok 18
Prechodné ustanovenia

(1)	Konania v škodových prípadoch začaté podľa doterajších služobných predpisov sa dokončia podľa tohto služobného predpisu.

(2)	Škodové komisie zriadené podľa doterajších služobných prepisov sú škodovými komisiami podľa tohto služobného predpisu. 

(3)	Tajomníkovi škodovej komisie vymenovanému do tejto funkcie pred nadobudnutím účinnosti tohto príkazu zanikne funkcia tajomníka škodovej komisiu ku dňu, v ktorom vznikne funkcia tajomníka škodovej komisie podľa čl. 5 ods.  6 a čl. 9 ods. 5.

Článok 19
Zrušovacie ustanovenie

	Zrušuje sa príkaz generálneho prokurátora Slovenskej republiky por. č. 2/2020 z 5. marca 2020, ktorým sa upravuje konanie vo veciach zodpovednosti za škodu a s tým súvisiacich nárokov na náhradu škody.

Článok 20
Účinnosť

	Tento príkaz nadobúda účinnosť 1. septembra 2023.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky